শরিয়া পুলিশ

শরিয়া পুলিশ বা নৈতিকতা পুলিশ হলো সরকারি ইসলামি আইন প্রয়োগকারী সংস্থা, যা সচরাচর মুসলিম সংখ্যাগরিষ্ঠ দেশগুলোতে দেখা যায়। এরা শরিয়ার ভিত্তিতে জাতীয় বা আঞ্চলিক কর্তৃপক্ষের পক্ষে ধর্মীয় অনুশাসন এবং জননৈতিকতা তদারকি করে। আধুনিক শরিয়া পুলিশ বাহিনীগুলো সর্বপ্রথম ১৯৭০-এর দশকের শেষের দিকে ইরানি বিপ্লব এবং এর ফলে সমগ্র মুসলিম বিশ্বে যে ব্যাপক ইসলামি পুনর্জাগরণ সৃষ্টি হয়েছিল, সেই সময়ে প্রতিষ্ঠিত হয়। এই সময়ের আগে, অধিকাংশ মুসলিম সংখ্যাগরিষ্ঠ রাষ্ট্রে জননৈতিকতা নিয়ন্ত্রণকে সাধারণত একটি সামাজিক-ধর্মীয় বিষয় হিসেবে দেখা হতো এবং তা দেওয়ানি আইন বা অনানুষ্ঠানিক সামাজিক ব্যবস্থার মাধ্যমে বলবৎ করা হতো।

দেশভেদে শরিয়া পুলিশের ক্ষমতা ও দায়িত্বের ভিন্নতা দেখা যায়। ডাকাতি ও খুনের মতো অপরাধ দমনে নিয়োজিত সাধারণ পুলিশ বাহিনীর বিপরীতে, শরিয়া পুলিশ সাধারণত মুসলিমদের মদ্যপান, নারী-পুরুষের অবৈধ মেলামেশা, জনসম্মুখে গান-বাজনা এবং প্রকাশ্যে ভালোবাসার বহিঃপ্রকাশ বা অন্তরঙ্গতা নিষিদ্ধ করার বিষয়গুলো কার্যকর করে থাকে। এছাড়াও তাদের কাজের মধ্যে আরও অন্তর্ভুক্ত থাকতে পারে,  পশ্চিমা সাংস্কৃতিক চর্চা, যেমন: ভালোবাসা দিবস বা বড়দিনের উপহার আদান-প্রদান সীমিত করা।  নারীদের (এবং ক্ষেত্রবিশেষে পুরুষদের) ইসলামি পোশাক বিধি মেনে চলা নিশ্চিত করা।  মুসলিমদের প্রাত্যহিক নামাজ আদায়ে উৎসাহিত করা। কিছু বিচারব্যবস্থায় তারা মূলত আধা-পুলিশ সংস্থা হিসেবে সতর্কবার্তা প্রদান বা জরিমানা জারির কাজ করে, অন্যক্ষেত্রে তাদেরকে কাউকে আটক করার ক্ষমতা সহ আরও ব্যাপক পুলিশি ক্ষমতা প্রদান করা হয়।

এই চর্চাটি সাধারণত হিসবা নীতির আলোকে সমর্থন করা হয়। এটি কুরআনের একটি নির্দেশ থেকে উদ্ভূত, যেখানে "সৎ কাজের আদেশ এবং অসৎ কাজের নিষেধ" করতে বলা হয়েছে; যা মুসলিমদের নৈতিক আচরণকে উৎসাহিত করতে এবং যা কিছু অন্যায় হিসেবে বিবেচিত তা নিরুৎসাহিত করতে বাধ্য করে। প্রাক-আধুনিক ইসলামে হিসবা কার্যকর করার দায়িত্ব ছিল মুহতাসিব (বাজার পরিদর্শক)-এর ওপর, যিনি বাণিজ্যিক সততা, জনশৃঙ্খলা এবং নৈতিকতা তদারকি করতেন। প্রারম্ভিক এবং মধ্যযুগীয় ইসলামে জননৈতিকতার ওপর গুরুত্ব কিছুটা কম থাকলেও, সৌদি আরবে এই পদটি পুনরায় চালু করা হয়; সেখানে এটি স্বেচ্ছাসেবকদের সহায়তায় একটি আনুষ্ঠানিক কমিটিতে রূপান্তরিত হয়, যাদের কাজ ছিল ধর্মীয় অনুশাসন মেনে চলতে উৎসাহিত করা। পরবর্তীকালে অন্যান্য দেশ ও অঞ্চলেও একই ধরনের সংস্থা প্রতিষ্ঠিত হয়েছে।

শরিয়া পুলিশের সংস্থাগুলো দেশীয় এবং আন্তর্জাতিকভাবে বিভিন্ন বিতর্কের জন্ম দিয়েছে। যদিও রক্ষণশীল গোষ্ঠীগুলো প্রায়শই এদের সমর্থন করে, তবে উদারপন্থী নারী এবং যুবকদের কাছে তারা প্রায়ই সমালোচিত হয়। ২০১৬ সালে, সৌদি সরকারের আইনি সংস্কারের মাধ্যমে সৌদি আরবের শরিয়া পুলিশের ক্ষমতা উল্লেখযোগ্যভাবে হ্রাস করা হয়। ইরানে, সাবেক রাষ্ট্রপতি হাসান রুহানি শরিয়া পুলিশের বিরোধিতা করেন; যদিও ইসলামি প্রজাতন্ত্রী ইরানের সংবিধান অনুযায়ী, এই সংস্থাটির সংস্কার বা বিলুপ্ত করার কোনো ক্ষমতা রাষ্ট্রপতির নেই। নাইজেরিয়ার কানো রাজ্যে শরিয়া পুলিশের কার্যক্রম কখনো সিভিল পুলিশের সাথে দ্বন্দ্বে জড়িয়ে পড়ে; সেখানকার বেশ কিছু ঘটনা জনসাধারণের দ্বারা তাদের এখতিয়ার বহির্ভূত হিসেবে সমালোচিত হয়েছে এবং দেশব্যাপী বিতর্কের সৃষ্টি করেছে।
ইতিহাস

হিসবা-এর ধ্রুপদী নীতিটি কুরআনের "সৎ কাজের আদেশ এবং অসৎ কাজের নিষেধ" সংক্রান্ত নির্দেশনার সাথে সংশ্লিষ্ট। এটি মূলত নৈতিকতা প্রচার এবং কোনো মুসলিমকে ভুল পথে চলতে দেখলে তাতে হস্তক্ষেপের ক্ষেত্রে মুসলিমদের যে ধর্মীয় ও নৈতিক দায়িত্ব রয়েছে, তাকেই বোঝায়।  ঐতিহাসিকভাবে, এই নীতির আইনি বাস্তবায়নের ভার 'মুহতাসিব' (বাজার পরিদর্শক) নামক একজন সরকারি কর্মকর্তার ওপর ন্যস্ত ছিল। তিনি বাজারে জালিয়াতি প্রতিরোধ, জনশৃঙ্খলা রক্ষা এবং জনসাধারণের নৈতিকতা বজায় রাখার বিষয়টি নিশ্চিত করার জন্য দায়বদ্ধ ছিলেন।

১৯৭৬ সালে সৌদি আরবের বিভিন্ন কমিটিকে সরাসরি রাজকীয় কর্তৃপক্ষের অধীনে মন্ত্রী পদমর্যাদার একজন কর্মকর্তার নেতৃত্বে একীভূত করা হয়। এই একীভূত পুণ্যের প্রচার ও পাপাচার প্রতিরোধ কমিটিকে  স্বেচ্ছাসেবীরা সহায়তা করতেন, যারা মূলত ইসলামি পোশাকবিধি, দৈনিক পাঁচ ওয়াক্ত নামাজ আদায় এবং নারী-পুরুষের পৃথকীকরণ সংক্রান্ত নিয়মগুলো কার্যকর করত। আন্তর্জাতিকভাবে সালাফিবাদ ও ওয়াহাবিবাদের প্রভাব বৃদ্ধির ফলে ধর্মীয় আচার-আচরণ পর্যবেক্ষণে হিসবাকে একটি ব্যক্তিগত দায়িত্ব হিসেবে দেখার ধারণাটি আরও ছড়িয়ে পড়ে। এই প্রবণতার ফলে এমন কিছু সক্রিয় কর্মীর উদ্ভব হয়েছে যারা মুসলিমদের ইসলামি রীতি-নীতি, পোশাকবিধি এবং শরিয়ার অন্যান্য দিক মেনে চলতে উৎসাহিত করে। আইন নিজের হাতে তুলে নেওয়ার মতো এমন কিছু আলোচিত ঘটনার মধ্যে লন্ডনের "মুসলিম প্যাট্রোল" (২০১৩-২০১৪) এবং জার্মানির উপার্টালে শরিয়া পুলিশ (২০১৪)-এর ঘটনা অন্যতম, যার উভয় ক্ষেত্রেই ফৌজদারি অপরাধের অভিযোগ আনা হয়।

ইরানে, ১৯৭৯ সালের ইরানি বিপ্লবের পর হিসবা নীতিটি ইসলামি প্রজাতন্ত্র ইরানের সংবিধানে অন্তর্ভুক্ত করা হয়। সেখানে একে সরকার এবং জনগণ, উভয়পক্ষের ওপর অর্পিত একটি "সার্বজনীন এবং পারস্পরিক কর্তব্য" হিসেবে সংজ্ঞায়িত করা হয়। এর বাস্তবায়ন সরকারি কমিটির পাশাপাশি বাসিজের মতো স্বেচ্ছাসেবী বাহিনীর মাধ্যমে পরিচালিত হয়।

অন্যান্য স্থানেও শরিয়া-ভিত্তিক জননৈতিকতার বিভিন্ন ব্যাখ্যার প্রয়োগ লক্ষ্য করা যায়। এর মধ্যে রয়েছে নাইজেরিয়ার কানো স্টেট হিসবা কর্পস,  ইন্দোনেশিয়ার আচেহ প্রদেশের উইলায়াতুল হিসবা, গাজা উপত্যকার পুণ্য প্রচার ও পাপ প্রতিরোধ কমিটি, আফগানিস্তানে তালেবানের প্রথম শাসনামল এবং আরও বেশ কিছু গোষ্ঠীর পরিচালিত কার্যক্রম।
দেশভিত্তিক আনুষ্ঠানিক ও আইনি প্রয়োগ
 আফগানিস্তান
থাম্ব|২০০১ সালে কাবুলে প্রকাশ্যে বোরকার মাথার অংশ সরানোর কারণে শরিয়া পুলিশের এক সদস্য কর্তৃক একজন নারীকে প্রহার করার দৃশ্য (ছবিটি আফগানিস্তানের নারীদের বিপ্লবী সমিতি কর্তৃক সংগৃহীত)।

আরও দেখুন
ইসলামের প্রসার
পুণ্যের প্রচার ও পাপাচার প্রতিরোধ কমিটি (সৌদি আরব)
তথ্যসূত্র

আরও পড়ুন



বহিসংযোগ



বিষয়শ্রেণী:ইসলাম সম্পর্কিত বিতর্ক
বিষয়শ্রেণী:ইসলামবাদ
বিষয়শ্রেণী:ইসলামি চরমপন্থা
বিষয়শ্রেণী:ইসলাম ও সরকার
বিষয়শ্রেণী:ধর্মীয় বৈষম্য